Sepiegids: Wie gaan die dansuitdaging in ‘GMR’ wen?‘n Skermgreep uit ‘Getroud met rugby’. Met Maroela Media en kykNET se sepiegids kan jy nou weekliks ŉ voorsmakie kry van die gebeure in jou gunstelingsepie. Weekdae om 19:30 op kykNET Maandag 1 Augustus ŉ Teksboodskap maak Gaby deurmekaar. Zee en Liam fokus op ŉ pasiënt se lewe buite die hospitaal. Tracy wonder oor iemand se lewenskeuse, en Hugo is oor meer as net chirurge bekommerd. Dinsdag 2 Augustus Tertius is glad nie beïndruk met Liam en Zee nie, en Julia verbaas Hugo. ŉ Ontstelde voorman maak ŉ dokter bekommerd wanneer nog beseerde myners by die hospitaal opdaag. Woensdag 3 Augustus Annelize verbloem haar hartseer met ŉ glimlag, maar sy rig wel ŉ vriendelike waarskuwing. Zee en Liam moet prof. Struwig se vrou hanteer terwyl Senzo se aantygings gemengde reaksies uitlok. Donderdag 4 Augustus Chiron veroorsaak spanning in ŉ verhouding. Binneland‑kliniek se verantwoordelikheid word ŉ twispunt, terwyl Conrad onkant gevang word deur Sharon se storie. Vrydag 5 Augustus Sharon se dade stem nie ooreen met haar woorde nie. Jacques bly ŉ doring in die vlees, terwyl die einde van ŉ era aanbreek vir twee vriende. Gaby oorweeg haar motiewe en vrese sorgvuldig. Weekdae om 18:30 op kykNET en kykNET&kie Maandag 1 Augustus Elana en Ryno dwing Maggie om ŉ besluit te neem, terwyl Kate vir Kaashifa ondersteun. Wade is in die knyp en Bridgette is bekommerd oor Mrs J. Dinsdag 2 Augustus Angie loop vir Justin trompop, terwyl Siya weer vir Elana konfronteer. Kaashifa sukkel om haar groot geheim vir almal weg te steek. Woensdag 3 Augustus Siya vind uit waar Ryno hom bevind, en dit is nie goeie nuus vir Maggie nie. Kaashifa neem ŉ drastiese besluit, terwyl Justin ŉ oplossing soek vir die konflik tussen hom en Wade. Donderdag 4 Augustus Maggie mis vir Ryno, terwyl Bridgette haar bekommer oor Mrs J se gesondheid. Gaan Kaashifa die moed hê om Rhafiek in haar vertroue te neem? Vrydag 5 Augustus Die Samsodiens probeer vure doodslaan, terwyl Wade en Angie ŉ lig aan die einde van die tonnel sien. Siya gee vir Elana stof tot nadenke, en Maggie het skokkende nuus. Weekdae om 18:00 op kykNET Maandag 1 Augustus Fafa se prokureur deel ontstellende nuus met hom. Amanda word van alle kante af geïgnoreer. Bibi gryp in om Schalk en Jana se verhouding te red. Dinsdag 2 Augustus Sake lyk beroerd vir Fafa en Maryke. Schalk en Jana neem ŉ groot besluit. Maggie en Yvonne stamp koppe oor die verjaarsdagpartytjies. Woensdag 3 Augustus Schalk en Jana besin oor hul volgende stap. Lulu maak gereed vir twee kinderpartytjies. Die volgende rugbytoernooi is om draai en die afrigters sit vas. Donderdag 4 Augustus Dit is die “dance-off” tussen die bemarkingskantoor se dames en die pompoms. Almal is opgewonde oor Schalk en Jana se nuus. Emile wil steeds sy rehabilitasie staak. Vrydag 5 Augustus Schalk en Jana is bekommerd oor Tim se artikel. Candice karring aan Lulu om vir Wouter ŉ kans te gee. Minette lê weer besoek by Fafa af. Maandag tot Donderdag om 19:30 op kykNET&kie Maandag 1 Augustus Emile soek wraak op Ingrid en probeer vir Anita oortuig om hom toe te laat om teen haar te getuig. Anton wil vir Nicolene ŉ groot vraag vra. Dinsdag 2 Augustus Daniel verseker Angel dat haar vriende gereed staan om haar te help sodra sy reg is om uit haar omstandighede te ontsnap. Janice waarsku Bianca dat sy vinnig gaan moet optree as sy vir Thys wil hê. Woensdag 3 Augustus Pandemonium bars los in die hof wanneer David se femur as bewysstuk ingedien word. Angel besef dat Ronnie en Priester agter haar rug konkel, terwyl Thys versag teenoor Bianca. Donderdag 4 Augustus Dinge raak ernstig in die hof wanneer Gertie vir Advokaat Arnold uitdaag. Nicolene is senuweeagtig oor wat haar ouers oor haar verlowing gaan sê.